16.

norāda, ka attiecībā uz septiņiem nosacījumiem, ko Parlaments noteicis savā 2021. gada 21. oktobra rezolūcijā, Komisija uzskata, ka pēdējā pusotra gada laikā Aģentūra ir guvusi ievērojamus panākumus, taču vēl daudz ir jāpaveic; attiecībā uz katru no septiņiem nosacījumiem pauž šādu novērtējumu: a) pauž nožēlu par to, ka Aģentūra joprojām nespēj izpildīt Regulā (ES) 2019/1896 noteikto prasību līdz 2020. gada decembrim pieņemt darbā vismaz 40 pamattiesību uzraudzības speciālistu; ar nožēlu atzīmē, ka līdz šim brīdim amatā ir stājušies tikai 20 pamattiesību uzraudzības speciālisti, no kuriem 5 ir AD pakāpē un 15 – AST pakāpē, tādējādi ievērojami kavējot pirmā nosacījuma izpildi, kā noteikts 2019. gada budžeta izpildes apstiprinājumā; norāda, ka turpmākos darbā pieņemšanas posmus kontrolē pamattiesību amatpersona, un tie tiek īstenoti neatkarīgi no izpilddirektora biroja; norāda, ka 2022. gada februāra beigās pamattiesību amatpersona pabeidza procedūru attiecībā uz funkciju grupu AD, pieņemot darbā otro pamattiesību uzraudzības speciālistu grupu – 20 cilvēkus, kas līdz šim datumam tomēr nav sākuši darbu; ar nožēlu norāda, ka 8 no šiem 20 papildu pamattiesību uzraudzības speciālistiem jau bija nodarbināti funkciju grupā AST, tādēļ ir jāizsludina papildu uzaicinājums iesniegt pieteikumus; atzinīgi vērtē Aģentūras un Eiropas Savienības Pamattiesību aģentūras sadarbību šajā darbā pieņemšanas procesā; b) norāda, ka visi trīs izpilddirektora vietnieki ir pieņemti darbā un ir pievienojušies Aģentūrai; c) norāda, ka izpilddirektors 2022. gada 25. februārī parakstīja standarta darbības procedūru attiecībā uz mehānismu, ar ko atsauc Aģentūras darbību finansēšanu vai to aptur, izbeidz vai neuzsāk; norāda, ka Regulas (ES) 2019/1896 46. pantā ir noteikts, ka Aģentūras izpilddirektors aptur, izbeidz vai neuzsāk darbības, ja pastāv risks, ka tiks pārkāptas pamattiesības; norāda, ka Aģentūra nav izvērtējusi savas darbības Grieķijā, lai gan dalībvalstu iestāžu, Eiropas Padomes un Apvienoto Nāciju Organizācijas ziņojumi liecina, ka Aģentūra veica darbības vietās, kurās vienlaikus notika pamattiesību pārkāpumi; uzsver, ka šā punkta g) apakšpunktā minētā nosacījuma (par darbību apturēšanu Ungārijā) izpilde ir būtiska daļa no Regulas (ES) 2019/1896 46. panta pareizas īstenošanas, kā formulēts minētajā nosacījumā; d) norāda, ka izpilddirektors 2021. gada aprīlī parakstīja pārskatīto standarta darbības procedūru attiecībā uz mehānismu ziņošanai par nopietniem incidentiem, definējot arī pamattiesību amatpersonas lomu; norāda, ka izpilddirektors un pamattiesību amatpersona ir iesniegusi ziņojumu par šīs procedūras praktisko īstenošanu, kurā secināts, ka šī procedūra ir jāpārskata; turklāt uzsver – lai arī mehānisms ziņošanai par nopietniem incidentiem automātiski neparedz izmeklēšanas uzsākšanu, šajā saistībā tiek veikti turpmāki pasākumi, un tas ļauj pamattiesību amatpersonai uzņemties vadošo lomu; norāda, ka Aģentūra kopā ar dalībvalstīm vēl nav noteikusi termiņu, līdz kuram tām jāreaģē uz ziņojumiem par nopietniem incidentiem; e) Aģentūra ir pieņēmusi īpašus noteikumus, lai garantētu pamattiesību amatpersonas neatkarību, un pieņēmusi darbā un apstiprinājusi jaunu pamattiesību amatpersonu, kā arī pamattiesību amatpersonas vietnieku; norāda, ka Aģentūra ir izstrādājusi pamattiesību stratēģiju un rīcības plānu, pieņēmusi specializētu apmācību programmu par pamattiesībām, kas paredzēta pamattiesību uzraudzības speciālistiem, un ir arī pārskatījusi savu sūdzību iesniegšanas mehānismu; f) atzīmē, ka Aģentūra ir pabeigusi kompetences pārvaldības projekta īstenošanu un ir pieņēmusi zināšanu pārvaldības un zināšanu nepieciešamības politiku, kas sniedz pievienoto vērtību, un tā pašlaik tiek papildināta ar jauniem uzlabojumiem, vienlaikus joprojām īstenojot situācijas apzināšanās un uzraudzības nodaļas pārveides programmu un cilvēkresursu spēju novērtēšanu; norāda, ka Aģentūra ir atlikusi 5. ieteikuma pilnīgas īstenošanas termiņu līdz 2022. gada 30. jūnijam, pārsniedzot Revīzijas palātas īpašajā ziņojumā noteikto īstenošanas termiņu, saistībā ar oficiālu analīzi, kuras mērķis ir noteikt Aģentūras personāla vajadzības, jo īpaši riska analīzes un neaizsargātības novērtēšanas jomās; g) norāda, ka Aģentūra turpina darboties Ungārijā, lai gan Eiropas Savienības Tiesa (“Tiesa”) Komisijas ierosinātā lietā secināja, ka Ungārijas darbības nav saderīgas ar Eiropas Parlamenta un Padomes Direktīvu 2008/115/EK (4), un Eiropas Savienības Pamattiesību hartu; norāda, ka Aģentūra sniedz operatīvu palīdzību saistībā ar šīm atgriešanas operācijām; norāda, ka ir ieviesti papildu aizsardzības pasākumi un katrs Ungārijas atbalsta pieprasījums tiek izvērtēts atsevišķi; norāda, ka FSWG aicināja Aģentūru apturēt savas ar atbalstu saistītās darbības Ungārijā; uzsver, ka Tiesas spriedumā ir sniegtas skaidras norādes izpilddirektoram, proti, īstenot Regulas (ES) 2019/1896 46. pantu un apturēt darbības Ungārijā; secina, ka Aģentūra ir tikai daļēji izpildījusi Parlamenta 2021. gada 21. oktobra rezolūcijā izklāstītos nosacījumus; aicina Aģentūru iesniegt budžeta izpildes apstiprinātājiestādei sīki izstrādātu ceļvedi par to, kā tā plāno risināt neatrisinātās problēmas, kā arī skaidru un sīki izstrādātu šo darbību grafiku; turklāt mudina Aģentūru saskaņā ar spēkā esošajiem tiesību aktiem ātri veikt visus nepieciešamos pasākumus, kas ierosināti OLAF izmeklēšanā, un nekavējoties informēt budžeta izpildes apstiprinātājiestādi par šo procedūru darbības jomu un grafiku; uzsver, ka Aģentūras reakcija ir būtisks elements, kas jānovērtē 2020. finanšu gada budžeta izpildes apstiprināšanas procedūrā;